Kaapse Vlakte-aktivis op BBC se lys van top-100-vroue | Netwerk24
Kaapse Vlakte-aktivis op BBC se lys van top-100-vroue
Deur Warda Meyer 16 Oktober 2019 17:03
’n Vroue-en-kinderregte-aktivis van die Kaapse Vlakte het die BBC se toonaangewende lys vir inspirerende vroue gehaal.
Lucinda Evans pryk op die BBC se 2019-lys van 100 inspirerende vroue wêreldwyd.
Lucinda EvansFoto: Verskaf
Evans, wat in Distrik Ses gebore is en in Lavender Hill grootgeword het, kon die nuus Woensdag skaars glo. “Ek is verbaas en geskok. Ek moet nog weer die e-pos gaan lees,” sê sy.
Volgens Evans aanvaar sy die eer namens bruin mense en die Khoisan-gemeenskap wat vir te lank vergete gelaat is.
“Die eer bring ek huis toe vir almal van ons. Ek wil wys dat bruin mense ook rolmodelle het en dat enigeen veranderinge in ander se lewens kan maak as ons net meer omgee,” sê sy.
BBC 100 Women 2019 sê op sy webblad te midde van toenemende verkragtings en moorde op vroue en meisies staan Evans uit as ’n stem vir vroue.
“Sy lei landwyd optogte, en kry duisende vroue byeen in die strate van Kaapstad, en daag die regering uit om beleid in aksie om te sit.”
Evans is die stigter van Philisa Abafazi Bethu (“Maak ons vroue heel”), ’n organisasie sonder winsbejag wat berading gee, soekkomitees vir ontvoerde meisies reël en veilige huise bied aan vroue wat van hul mishandelaars wil wegkom.
“Ek hoop as ’n Khoisan-vrou dat ons eendag van die geweld teen ons liggame en die liggame van ons dogters, susters, moeders en tantes vry sal wees. En ek hoop dat ons eendag ’n vrouepresident sal hê. Hiervoor sal ek aanhou veg,” sê sy op die webblad.
Evans was een die voorbokke by die massabetogings wat in September buite die parlement teen geslagsgeweld gehou is.
Lucinda Evans, ’n vroue-en-kinderregte-aktivis van die Kaapse Vlakte, het die BBC 100 Women 2019-lys gehaal. Foto: Verskaf
Lees Murray La Vita se profielonderhoud met Evans, 'n Vrou tussen bendes, bloed en laventel.
Meer oor: Bbc 100 Women 2019 | Lucinda Evans | Kaapse Vlakte